V. Švidroň, poslanec: (2008-05-13):
Predkladaný návrh zákona si kladie za cieľ podrobne riešiť predovšetkým základné priority a špecifickú úpravu športu v oblasti športovania detí a mládeže mimo školského vyučovania, starostlivosti o športovo talentovanú mládež, starostlivosti o organizáciu, prípravu športovcov na reprezentáciu Slovenskej republiky, marketingového využitia, respektíve zneužitia štátneho znaku inou osobou, boja proti dopingu v športe a postaveniu Antidopingovej agentúry Slovenskej republiky novou právnou úpravou, rozhodovania sporov v športe, zriadenia a správy informačného systému v športe, čo sprehľadní nakladanie s finančnými prostriedkami. Umožní plniť zámery vlády aj na postupný rast financovania športu. Sú to oblasti preberajúce závery Európskej charty v športe. Síce európske komunitárne právo necháva problematiku vrcholového a výkonnostného športu aj ostatné súčasti telesnej kultúry výsostne v kompetencii členských štátov, v deklaratívnej podobe sa však bližšie špecifikujú aspekty v súčinnosti inštitúcií Európskej únie so sektorom športu, hlavne s medzinárodnými športovými organizáciami a s orgánmi členských štátov. Dokumenty ešte z roku 1997, potom z roku 2000, ktoré tomu predchádzajú, a najnovšie z konca roku 2007 zdôrazňujú, ako to bolo povedané ústami predkladateľa a podrobnejšie definujú oblasti, na ktorých má záujem zjednotiť Európska únia legislatívu v budúcnosti. Sú to pre nás zatiaľ právne nedostatočne pokryté oblasti. Ako dôsledok toho, že prakticky proces konvergencie jedného zo sektorov predbehol v poslednom desaťročí voľné odporúčania v tejto oblasti legislatívy. Prijatá novela tento vzťah preklopí a na istú a dlhú dobu bude legislatíva progresívne vplývať na rozvoj športu u nás vrátane nášho medzinárodného postavenia v tejto oblasti. Aby nebol priestor pre lovenie v mútnych vodách a falošné aktivity dobrodruhov, ktorí v športe osobne vždy len profitovali, ale športu škodili. Možno aj tam sú príčiny neúspechu našej športovej reprezentácie v hokeji. Návrh zákona novelizuje zákon č. 226/1994 Z. z. o používaní a ochrane olympijskej symboliky a o Slovenskom olympijskom výbore. Ďalej novelizuje zákon č. 288/1997 Z. z. o telesnej kultúre a o zmene a doplnení zákona č. 455/1991 Zb. o živnostenskom podnikaní v znení neskorších predpisov, ktorý upravuje rámcovo všetky telesné aktivity, upravujú sa právomoci samosprávnych krajov a obcí v oblasti telesnej kultúry a ďalej akreditačná činnosť vzdelávania odborníkov v športe a podobne. Tieto novely dotvárajú legislatívny proces tak, aby zmeny mali potrebnú gradáciu, ale aby nespôsobovali ťažkosti v ich praktickej aplikácii. Osvojujem si stanovisko a argumenty predkladateľa k faktu, že zákon o telesnej kultúre č. 288/1997 Z. z. v podobe novelizovanej predkladaným zákonom má ešte svoje zotrvávajúce opodstatnenie v systéme zákonov upravujúcich dotknutú oblasť. Vieme, že ministerstvo školstva v roku 2008 pripravuje osobitné zákony, napríklad novelu č. 315/1992 o športových a turistických podujatiach a verejných telovýchovných podujatiach, ktorá bude upravovať najmä bezpečnosť na štadiónoch a zákon o obmedzení dostupnosti látok, metód s dopingovými účinkami a podobne. Predmetný návrh zákona je v súlade s Ústavou Slovenskej republiky a ostatnými zákonmi, ako aj medzinárodnými dokumentmi, ktorými je Slovenská republika viazaná. Nebude mať dopad na životné prostredie, ak, tak len kladný a na zamestnanosť. Pre to všetko, čo bolo doteraz povedané, návrh zákona svojím hlasovaním podporím a navrhujem, aby bol postúpený do druhého čítania. Vyzývam k tomu aj vás, vážení kolegovia, v záujme skvalitnenia slovenského športu, ktorý vo väčšine bol stmeľujúcim prvkom našej spoločnosti. Ďakujem vám za pozornosť.